Hierdie naam is volgens die Oos-Slawiese gebruik; die patroniem is Maksimowitsj en die van is Pesjkof. Aleksei Maksimowitsj Pesjkof (Russies: Алексей Максимович Пешков; 28 Maart [O.S. 16 Maart] 1868, Nizjni Nowgorod, Russiese Ryk - 18 Junie 1936, Moskou-oblast, Sowjetunie), beter bekend as Maksim Gorki (Максим Горький, ou spelling Махимъ Горькій), was 'n Russiese skrywer van romans, kortverhale en toneelstukke en 'n politieke aktivis. Hy word as Rusland se grootste proletariese skrywer en as grondlegger van die sosialisties-realistiese letterkunde beskou. Gorki is vyf keer vir die Nobelprys vir Letterkunde benoem. Voordat hy sukses as skrywer behaal het, het hy oor groot dele van die Russiese Ryk gereis en dikwels van werk verander. Dié ondervindings het later sy skryfwerk beïnvloed. Gorki is op 28 Maart [O.S. 16 Maart] 1868 as Aleksei Maksimowitsj Pesjkof in Nizjni Nowgorod gebore en was op 11-jarige ouderdom 'n weeskind. Hy is deur sy ouma grootgemaak, maar het in 1880 op 12-jarige ouderdom van die huis af weggeloop.